HR
12.6.2023.
Službeni list Europske unije
C 205/31
Tužba podnesena 29. ožujka 2023. – Europska komisija/Republika Bugarska (Predmet C-206/23) (2023/C 205/35) Jezik postupka: bugarski Stranke Tužitelj: Europska komisija (zastupnici: B. De Meester, E. Ruseva) Tuženik: Republika Bugarska
Tužbeni zahtjev Tužitelj od Suda zahtijeva da: (1) utvrdi da Republika Bugarska, time što nije donijela sve zakone i druge propise potrebne za usklađivanje s Direktivom (EU) 2018/2001 Europskog parlamenta i Vijeća od 11. prosinca 2018.
o promicanju uporabe energije iz obnovljivih izvora (1) i što nije obavijestila Komisiju o tim propisima, nije ispunila svoje obveze iz članka 36. te direktive; (2) naloži Republici Bugarskoj da Komisiji isplati paušalni iznos koji odgovara višem od dvaju sljedećih iznosa: a) dnevnom iznosu od 1 800 eura, pomnoženom s brojem danâ između dana nakon isteka roka za prenošenje predviđenog Direktivom, i dana kada je povreda ugovora prestala ili, ako povreda ugovora nije prestala, dana donošenja presude u ovom predmetu; b) minimalnom paušalnom iznosu u visini od 504 000 eura; (3) u slučaju da se neispunjavanje obveza, utvrđeno u točki 1., nastavi do objave presude u ovom predmetu, naloži Republici Bugarskoj da Komisiji plati novčanu kaznu u iznosu od 9 720 eura za svaki dan od donošenja te presude do trenutka kada Republika Bugarska ispuni svoje obveze iz Direktive; i (4) naloži Republici Bugarskoj snošenje troškova.
Tužbeni razlozi i glavni argumenti Direktivom (EU) 2018/2001 Europskog parlamenta i Vijeća od 11. prosinca 2018.
o promicanju uporabe energije iz obnovljivih izvora (EU) 2018/2001 uspostavlja se pravni okvir za promicanje energije iz obnovljivih izvora u sektoru električne energije, sektoru grijanja i hlađenja te u sektoru prometa Europske unije.
Direktivom se za Uniju postavlja obvezujući cilj da do 2030.
najmanje 32 % energije bude proizvedeno iz obnovljivih izvora.
Direktiva propisuje mjere kojima se osigurava da potpora za obnovljivu energiju bude ekonomski učinkovita te također pojednostavljuje upravne postupke za projekte energije iz obnovljivih izvora.
Olakšava i sudjelovanje građana u energetskoj tranziciji te nudi mogućnost za potrošnju vlastite električne energije iz obnovljivih izvora i uspostavu zajednica obnovljive energije.
U Direktivi se također postavljaju konkretni ciljevi za povećanje udjela obnovljivih izvora energije u sektorima grijanja, hlađenja i prometa do 2030. godine, u kojima obnovljivi izvori energije napreduju sporije nego u sektoru električne energije.
Direktiva također ojačava kriterije za osiguranje održivosti bioenergije.
Komisija je 23. srpnja 2021.
Republici Bugarskoj poslala pismo opomene, podsjećajući je da je rok za prenošenje Direktive istekao i da Komisija još uvijek nije obaviještena o mjerama za njezinu cjelovitu provedbu.
Komisija je 2. prosinca 2021.
Republici Bugarskoj poslala obrazloženo mišljenje u skladu s člankom 258.
Ugovora o funkcioniranju Europske unije.
Unatoč tome, mjere za provedbu Direktive još uvijek nisu donesene ili, u svakom slučaju, Komisija o njima nije obaviještena.
(1)
SL 2018., L 328, str. 82. i ispravci SL 2020., L 311, str. 11. i SL 2022., L 41, str.
37.